钦定古今图书集成/明伦汇编/闺媛典/第096卷 > 皇清二 > 担水人妻
## 钦定古今图书集成/明伦汇编/闺媛典/第096卷 > 皇清二 > 担水人妻

按《曹县志》：担水人妻者，不知其姓。顺治元年，高兵渡河，刘汉杰掠二妇夹坐饮酒。俄有担水者，迁延入门，长跪哀告曰：“座右者，小人妻也。以将军之威，何求不得，安用此村妇？倘肯见还，死不忘德。” 贼不许，复叩头恳，贼怒，立斩之。其妇戟手大骂曰：“吾所以不死者，图与夫再聚也。既杀吾夫，吾岂独生？” 直前批其面，贼笑而慰之。骂愈剧，贼亦杀之。